Title: Zxczxc
Author: Karol Bergmann
Last saved by: Jakubík Karol
Company: FEI

Správa zo zahraničnej pracovnej cesty - osnova
1.  Účastník ZPC:
Mgr. Karol Jakubík
Štátny radca
MŠVVaŠ SR 
Odbor stredných odborných škôl a konzervatórií
Stromová 1
831 30 Bratislava
2.  Zahraničná pracovná cesta:
Írsko
Dublin
20. 5. 2013 – 22. 5. 2013 
irish presidency of the council of the eu,  ST PATRICK’S HALL, DUBLIN CASTLE, DUBLIN
DG VET – zasadnutie generálneho direktoriátu pre odborné vzdelávanie a prípravu
Cestovné náklady hradené MŠVVaŠ SR, pobytové náklady hradené Írskym predsedníctvom 
3.  Rámcový program pobytu:
20. 5. 2013
07:00 odlet z Viedne
09:05 prílet do Frankfurtu
10:05 odlet z Frankfurtu
11:00 prílet do Dublinu
12:30 príchod do hotela
21. 5. 2013
9:00 registrácia účastníkov
9:45 uvítanie   -	Ciarán Cannon, T.D. – minister vzdelávania Írskej republiky
Xavier Prats Monné – námestník generálneho riaditeľa pre vzdelávania a kultúru, Európska komisia
10:15 Optimalizácia OMC koordinácie v odbornom vzdelávania a príprave
-	Xavier Prats Monné – námestník generálneho riaditeľa pre vzdelávania a kultúru, Európska komisia
-	Diskusia za okrúhlymi stolmi na tému: “Ako zvýšiť efektivitu a dopad pracovných skupín v odbornom vzdelávaní a príprave a ich prínos k cieľom Stratégie Európa 2020
12:00 Európska Aliancia pre učňovstvo
-	Dana Bachmann a Alison Crabb z oddelenia DG pre odborné vzdelávania a prípravu
-	Diskusia za orkúhlymi stolmi a prijatie záverov k predkladanému dokumentu
14:30 Tematické zameranie – hodnotenie kvality v odbornom vzdelávania a príprave EQAVET
-	Sophie Weisswange, Európska komisia
-	Andrina Wafer, oddelenie celoživotného vzdelávania, kvality a kvalifikácií Írska
-	Josef Widmer, DG VET Švajčiarsko
-	Liliane Volozinskis, UAPME
-	Una Buckley
-	Gordon Clark, riaditeľ QQI a moderator diskusie
-	Diskusia za okrúhlymi stolmi a prezentácia spätnej väzby na prípevky vyššie uvedených moderátorov
22. 5. 2013
9:30 Príklady praxe v odbornom vzdelávania a príprave v Írsku
	- Program “SOLAS”
	- Program “Momentum”
10:45 Panelová diskusia k implementácii odporúčania EQAVET a príklady dobrej praxe pri procese implementácie
Panelisti:  
1. Kornelia Haugg, generálna riaditeľka, Spolkové ministerstvo vzdelávania a výskumu NSR
2. Dr. James Calleja, Ministerstvo vzdelávania a práce Malty
3. Gabriela Ciobanu, riaditeľka Národného centra pre vývoj v odbornom vzdelávania a príprave, Rumunsko
4. Juergen Horschinegg, Senior Expert, vedúci výskumu, Spolkové ministerstvo vzdelávania Rakúska
11:45 Záverečné hodnotenie a pripomienky
	- prezentácia programu Litovského predsedníctva
	- závery a uzavretie stretnutia – Antónia Silva Mendes
17:50 odlet z Dublinu
21:30 prílet do Frankfurtu
23:20 prílet do Viedne

4.  Stručný priebeh rokovaní, resp.  študijného pobytu:
Rokovania v rámci DG VET prebiehali dva dni. Prvý deň bol zameraný na aktuálne otázky v oblasti riadenia pracovných skupín v rámci DG s dôrazom na pracovnú skupinu pre odborné vzdelávanie a prípravu. Diskutovalo sa o možnosti racionalizácie a zúženia počtu pracovných skupín a zefektívnenia ich činnosti. Výrazným argumentom od viacerých členských štátov bolo stanoviť jasný a konkrétny mandát pracovných skupín. Súčasťou pracovnej skupiny pre odborné vzdelávanie a prípravu má byť aj portfólio súvisiace s pripravovanou Alianciou pre učňovské vzdelávanie. Pri tomto bode programu opätovne zazneli hlasy, že je potrebné mať stanovené jasné pravidlá, vymedzené kompetencie pracovných skupín a už vyššie uvedený mandát vo vzťahu ich pôsobnosti smerom k DG. V rámci tohto bodu programu sa taktiež načrtla téma vzťahu a spolupráce tzv. ACVET, čiže Advisory Comitee for vocational education and training, ktorá by mala užšie spolupracovať s DG pri realizácií nástrojov na podporu odborného vzdelávania a prípravy. Členské štáty sa zhodli na potrebe užšej spolupráce DG a AC pri realizácii nástrojov na podporu odborného vzdelávania a prípravy.  
Druhým bodom programu bola vyššie spomenutá Aliancia pre učňovské vzdelávanie tzv. Aliance for apprenticeship. Tento materiál je iniciatívou Európskej komisie ako sa môžu členské štáty vysporiadať s aktuálnymi problémami na trhu práce a nezamestnanosti mladých prostredníctvom učňovského vzdelávania. EÚ jasne deklaruje svoj zámer podporovať duálne systémy vzdelávania, resp. tzv. work-based learning. Duálny systém vzdelávania je efektívny nástroj boja proti nezamestnanosti a reflektuje na potreby pracovného trhu, nakoľko zo systému vychádzajú dostatočne kvalifikovaní ľudia do pracovného prostredia a takýto systém predstavuje účinný nástroj v boji s nezamestnanosťou. Prihliadnuc na diskusiu za okrúhlymi stolmi, väčšina členských krajín sa zhodla na tom, že v prípade tejto Aliancie ide o dobrý materiál, ale je potrebné upraviť množstvo detailov a najmä rešpektovať kultúrnu jedinečnosť každej členskej krajiny, keďže vzdelávacie systémy prešli odlišným historickým vývojom a líšia sa v zásade v každom členskom štáte. Rovnako opätovne zaznela otázka akým spôsobom bude táto problematika zapracovaná v agende pracovnej skupiny pre odborné vzdelávanie a prípravu. Európska komisia predostrela harmonogram prác na Aliancii s tým, že v závere roka by chceli podpísať deklaráciu, ktorou by danú Alianciu uviedli do života. 
Posledným bodom programu prvého dňa rokovaní bol systém hodnotenia kvality v odbornom vzdelávaní, nástroj EQAVET. Zástupcovia Európskej komisie prezentovali svoje ciele a hodnotenie doterajších krokov, ktoré sa realizovali v súvislosti s implementáciou odporúčania EQAVET do vzdelávacích systémov členských štátov. Zároveň členské štáty boli požiadané v rámci diskusie, aby sa vyjadrili k dvom tematickým okruhom a síce: Hodnotenie kvality vo work-based learning a Zabezpečenie dostatočného vkladu zodpovedných subjektov za oblasť vzdelávania. Členské štáty reflektovali na potrebu implementovať nástroje EQAVET, avšak z príspevkov, ktoré zazneli nebolo celkom jednoznačné akým smerom sa má EQAVET ďalej uberať. Každá krajina má svoj osobitný systém hodnotenia kvality, čo sa opätovne demonštrovalo na príkladoch dobrej praxe v panelovej diskusii v nasledujúci deň rokovaní. Členské štáty deklarovali, že je potrebné mať systém hodnotenia kvality aj pre odborné vzdelávanie, avšak nepredložili sa žiadne ďalšie iniciatívy, ktoré by predostreli možnosti, akým spôsobom posunúť systém EQAVET do ďalšej fázy a aké by mali byť opatrenia, ktoré členské štáty v oblasti hodnotenia kvality majú prijať. 
V druhý deň rokovania sa doobeda prezentovalo úsilie Írska vysporiadať sa s problémom nedostatočne kvalifikovanej pracovnej sily na trhu práce. V rámci podpory predovšetkým ďalšieho vzdelávania rozbehli v Írsku dva projekty, SOLAS a MOMENTUM. Projekty sú zamerané na rozvoj odborných zručností a kompetencií, ale aj osobnostných kompetencií, ktoré sú potrebné na úspešný vstup na trh práce. V druhej časti stredajšieho rokovania sa pojednávalo o príkladoch dobrej praxe v prípade kultúry a rozvoja hodnotenia kvality v rámci EQAVET v odbornom vzdelávaní. V rámci panelovej diskusie vystúpili Nemecko, Rakúsko, Malta a Rumunsko. V každej krajine je prístup k EQAVET odlišný. Zatiaľ, čo Rumunsko zvyšuje povedomie o EQAVET prostredníctvom webovej stránky, kde zhŕňa príklady dobrej praxe a následne po verejnej diskusii aplikuje tieto overené postupy v národnej legislatíve, Malta kladie dôraz na sociálny dialóg medzi sektorom vzdelávania a práce pre oblasť hodnotenia kvality. Zástupca Malty deklaroval, že je to súčasť kultúry vzdelávania v krajine a na efektívnejšie využitie nástroja EQAVET je potrebné viesť dialóg medzi zainteresovanými stranami. V Nemecku systém hodnotenia kvality dlhodobo existuje. Nie je centrálne upravený jednotnou legislatívou. Opätovne ide o súčasť kultúry vzdelávania v krajine, kde ale v rámci projektu v systéme hodnotenia kvality Nemci začali nastavovať myseľ ľudí smerom k pozitívnemu PR, teda čo je pozitívne na práci učiteľa, v škole atď., a týmto spôsobom sa dopracovať neskôr aj k negatívnym prvkom v procese výchovy a vzdelávania. Na záver Rakúsko prezentovalo svoj projekt, kde v rámci popisu kvalifikácii, doplňujú popisy pre kvalifikácie manažmentu hodnotenia kvality vo vzdelávaní.  
Na záver p. Zybartas predniesol priority a požiadavky, ktoré sa budú riešiť v rámci litovského predsedníctva, ktoré bude trvať od 1. júla 2013 do 31. decembra 2013. V rámci odborného vzdelávania a prípravy sa bude klásť dôraz najmä na predčasné ukončovanie školskej dochádzky a na C-VET, teda pokračujúce odborné vzdelávanie a prípravu. DG VET sa uskutoční v dňoch 11. – 12. november 2013. 
5.  Odporúčané závery:
Je potrebné zisiť, že je potrebné zistiť, kto je členom Advisory Comitee for Vocational education and training za Slovenskú republiku, a v prípade, že táto pozícia nie je zatiaľ obsadená, zabezpečiť nomináciu na uvedenú pozíciu a priebežne sledovať vývoj v oblasti euroagendy pre odborné vzdelávanie a prípravu. Rovnako tak je potrebné sledovať ďalšie smerovanie a vývoj pripravovanej Aliancie pre učňovské vzdelávanie a postup v oblasti EQAVET.
6.   Prehľad prinesenej dokumentácie a miesto jej uloženia
http://eu2013.ie/events/event-items/meetingofdirectorsgeneralforvocationaleducation-20121201/ 
7.   Osobitne vyhodnotený očakávaný prínos ZPC
Osobitným prínosom pracovnej cesty je samotná účasť na DG VET stretnutí, kde sa diskutujú otázky v oblasti odborného vzdelávania a prípravy na úrovni generálnych riaditeľov príslušných útvarov ministerstiev. Na stretnutiach sa prezentuje nielen predstava predsedajúcej krajiny o smerovaní európskych politík v oblasti odborného vzdelávania a prípravy, ale aj ďalšie smerovanie týchto politík so zreteľom na predstavy Európskej komisie a výmena príkladov dobrej praxe s ostatnými členskými krajinami. 

8.    Spôsob zverejnenia výsledkov ZPC, prenos získaných informácií
Správa zo ZPC.
Súhlasím so zverejnením správy na internete
áno
Správu vypracoval: Mgr. Karol Jakubík
Dátum: 3. 6. 2013
Správu schválil: 
Ing. Marian Galan, riaditeľ odboru stredných odborných škôl a konzervatórií MŠVVaŠ SR

Mgr. Zdenko Krajčír, generálny riaditeľ sekcie regionálneho školstva MŠVVaŠ SR